Aga tegelikult poleks olnud suurt vahet. Seda ütles soomlanna isegi, et Saaremaa ja Muhu meenutavat talle - pidin üllatusest pikali kukkuma - Toscanat. Muidugi ei kasva Saaremaal oliivipuid, pole siin ka viinamarjaistandusi, kuid see-eest on Saaremaa inimesed natuke teistmoodi kui mandril. Legend (mõned väidavad, et sulatõde), mida saarlased ise korrutada armastavad (et end ikka eestlastest ägedamatena näidata!), räägib, et saarlaste juured ongi Vahemere ääres - kord  väga-väga ammu sattunud tänu ühele suurele tormile Saaremaa rannikule laevatäis sealtkandi merehädalisi. Kes jäänudki paigale ja kukkunud siin sugu tegema. Legend või tõsilugu, aga seda, et suur osa iidsete saare suguvõsade esindajaist on tumedajuukselised ja tõmmud, kinnitab ka Läti Hendrik oma kroonikas.